Управленска програма 

на 

Калин Каменов – кмет на Община Враца 

за мандат 2015 – 2019 г.

Настоящият документ е изготвен в съответствие с чл.44, ал.5 от Закона за местно самоуправление и местна администрация (ЗМСМА) и обхваща мандат 2015 – 2019 г.

Управлението на Враца през мандат 2015-2019 г. трябва да постигне множество цели във всички сфери на социално-икономическия живот. Те са описани детайлно в този документ. Управленска програма е заявка за стила и принципите, по които ще се вземат важните решения в Общината, ще се общува с различните заинтересовани страни и ще се разпределят ресурсите.

За успешното управление следва прилагането на добри практики и установяване на партньорски взаимоотношения, базирани на разбирателство и доверие с международни партньори, българското правителство и други български общини. Анализът на предходния управленски мандат показва, че именно загубеното доверие у партньорите е основна причина за редица провалени проекти, финансови санкции и пропуснати възможности.

Управленската програма на кмета ще бъде реализирана с усилията на всички общински съветници и цялата общинска администрация. Именно тяхната компетентност и готовност за работа ще бъдат движещите сили за всички процеси и стъпки към постигането на целите. Една от основните задачи през първата година от мандата е да се обнови структурата на Община Враца, с цел да се повиши ефективността и прозрачността и най-важното – да се привлекат подготвени и мотивирани специалисти, които да допринесат за постигането на по-добри резултати.

Сред дългосрочните задачи пред екипа е прилагане на концепцията за градски брандинг и маркетинг, която да създаде желания образ и възприятие за Враца пред различни аудитории.  До момента нито във Враца, нито в страната е разработвана и прилагана подобна концепция и градът ще бъде сред пионерите в разработването на тази стратегия. Правилното осъществяване на маркетинг концепцията ще позволи да се достигне до пет основни целеви групи – организатори на мащабни събития, инвеститори, партньори от страната и чужбина, туристи и не на последно място – хора, които биха желали да продължат живота и кариерата си във Враца и околните населени места.

Изведени са конкретни цели и задачи във всяка сфера.  По отношение на инфраструктура, образование, икономика и работни места ще се цели най-голям прогрес, ще се търсят иновативни решения и ще се насърчават инвестициите. Постигането на видими резултати в тези три сфери ще промени облика на града, ще подобри демографската му структура и ще спомогне за подобряване на благосъстоянието на врачани. По-високият стандарт на живот, достъпът до повече материални и духовни блага и не на последно място – по-доброто самочувствие на всеки жител на Враца, могат да бъдат постигнати с целенасочена и ефективна работа в следните направления:

1. Инфраструктура

Най-предизвикателната задача през настоящия управленски мандат е подобряване на инфраструктурата на града. Основен приоритет е завършването на “Интегриран проект за Водния цикъл на град Враца“. След като проектът е сериозно компрометиран и изостанал, последва фазиране в новия програмен период, с което бе постигната минимална санкция за Общината. Това е и най-големият успех в първите три месеца от новия управленски мандат.

Друга важна задача е възстановяването на пътната настилка в града и селата, включително път Е79 и пътя до Леденика.  Ще се инвестира в бизнес зоните, спортната база, туристическата инфраструктура и др. Наличието на пряка връзка между инфраструктурата и привличането на инвестиции е предпоставка за изграждането на Технологичен парк, Логистичен център и обновяване на промишлените зони.

Увеличаване на обема на инвестициите в публична инфраструктура, осигуряването на добри условия за живот, работа и отдих на населението, както и балансираното развитие на централна градска част, кварталите и селата в Общината ще бъдат цели, към които управленският екип ще се стреми в ежедневната си работа. От изключително значение за развитие на града е приемането на ОУП и ефективното изпълнение на Инвестиционната програма на Общината.

Ще се акцентира върху развитието на Националната програма за енергийна ефективност, както и върху изграждането на нови клонове, реконструкция и обновяване на уличното и парково осветление с енергоефективни материали. Ще бъде наложен ефективен ежедневен контрол върху качеството на изпълняваните комунални услуги.

Ще се осигурят средства за проекти, свързани с овладяването на свлачищни процеси в близост до транспортната инфраструктура на Общината.

2. Образование

Бюджетът на Община Враца в сферата на образованието ще продължи да нараства през целия управленски мандат. Образованието е сред трите основни приоритета, заложени в този документ и това ще бъде гарантирано както финансово, така и организационно.

Ще бъдат увеличавани средствата за всяко дете, като същевременно ще се отделят ресурси и за подобряване на материално-техническата база на учебните заведения. Ще се използва всяка проектна възможност за инвестиции в образователната инфраструктура и преподавателския състав. Ще се развият оптимално възможностите на публично-частните партньорства в областта на образованието.

В същото време чрез методите и доказаните добри практики на неформалното образование Общината ще въвлече като партньори неправителствени и младежки организации, които да имплементират алтернативни и модерни образователни практики във врачанските детски градини и училища. Ще се търсят нови модели на работа още в предучилищното обучение.

Въвеждането на атрактивни методи за кариерно ориентиране в VI клас, както и тестовото въвеждане на дуалното професионално образование са важни и иновативни стъпки за подобряване на качеството на образователния процес във Враца.

По-тясното въвличане на родителите в образованието на техните деца е задача, с която няма как да се справи самостоятелно нито една администрация. Затова в периода 2015 – 2019 г. ще бъдат положени усилия за подобряване връзката училище-родители, ще се насърчават доброволческите начинания и уроците по гражданско и патриотично образование, в които участват учители, ученици и родители. Ще бъдат приложени конкретни мерки по задържане на млади специалисти от професионалните училища в града на базата на сътрудничество с местния бизнес.

Темата за висшето образование в града е от изключителна важност за развитието на икономиката в целия регион. Ще се търсят възможности университети или дори конкретни факултети да разкриват свои филиали в града. Развитието на академична общност и привличането на интелигентни младежи от целия регион ще увеличи потенциала за привличане на бизнес проекти и инвеститори в града. Специалностите, в които ще се концентрира развитието на висшето образование, са програмиране, дизайн, медицина, туризъм и др. 

Ще продължим да въвеждаме модерни и алтернативни форми на обучение още от предучилищното образование, през откриването на умения и таланти на всяко дете до кариерно ориентиране на учениците.

3. Икономика и нови работни места

Новите и добре платени работни места са ключът към развитието на всички сектори в града. Работещата икономика дава възможност за повече инвестиции в инфраструктура, социални проекти, промоция на здравето, неформално образование, гражданско общество, култура, спорт и т.н. За да се открият тези работни места, ще се работи по три направления:

· Подобряване на инфраструктурата, за да бъде Община Враца атрактивно място за потенциални местни и чуждестранни инвеститори. 

· Изготвяне на актуален и атрактивен инвестиционен профил на Общината, който да бъде презентиран пред потенциалните работодатели.  

· Чрез мерките на правителството за стимулиране на икономическата активност в Северозападна България ще бъдат насърчени много български компании да започнат да осъществяват дейности във Враца и околността.

Безспорен приоритет ще бъде превръщането на Враца в IT дестинация, където компаниите от най-бързо развиващия се сектор на икономиката да открият среда за развитие на своите проекти. С редица събития, презентации и въвеждане на мащабни обучителни курсове ще се мотивира дигиталният бизнес да инвестира във Враца.

4. Общинската администрация през управленски мандат 2015-2019 г.

Работата на администрацията, нейната ефективност, професионализъм и отзивчивост са основни предпоставки за изпълнението на управленската програма в настоящия мандат. Всички заложени планове и цели могат да бъдат реализирани от служители, които са професионално и емоционално въвлечени в работата си. За целта ще се оптимизира работата чрез нова структура на администрацията и подобрен устройствен правилник. Това ще допринесе за създаването на по-добра и по-ефективна администрация.

За по-добрата работа на служителите ще се организират серия специализирани обучения за повишаване на административния капацитет на институцията, ще се обнови софтуерът и хардуерът в Общината, ще се подобрят и условията на труд. За по-добро обслужване на гражданите ще бъде въведено гъвкаво работно време на служителите, които обслужват гражданите.

Повишаване събираемостта на местни данъци и такси, подобряване работата на Вътрешния одит и създаване на Инспекторат са основни задачи, изпълнението на които през първата година от мандата ще бъде основа за положително развитие на града през следващите години. Тези мерки от своя страна ще дадат възможност на администрацията да излезе от режима на рестриктивните бюджети и в следващите години да бъдат разработвани все по-оптимистични и социални бюджетни рамки.

С въвеждане на адекватни и полезни електронни услуги, администрацията ще бъде по-полезна и удобна за хората, като по този начин ще бъдат спестени и средства от общинския бюджет.

5. Привличане и управление на проекти и инвестиции

Най-важната задача по отношение на  тази сфера е да се променят трите стълба, върху които се крепи реализацията на международни проекти в Община Враца. Това са подборът на теми/сфери, в които искаме да реализираме проекти; начинът, по който се сформират екипи за тяхната реализация и реалното оперативно управление. Наследството от предходния управленски мандат налага спешно промяна в подхода на работа, за да се реализират ефективни и полезни проекти без финансови и административни санкции.

Ще се инвестира както в екипа, който се грижи за подготвянето и реализацията на проектите, така и в международните контакти, с цел привличане на най-подходящите партньори за най-приоритетните за Враца проекти. 

Разработването на мащабни проекти, които търсят не програмно, а целево финансиране от националния бюджет, ще даде най-голям тласък на икономиката и стопанското развитие на града. Изграждането на Технологичен парк, Логистичен център и модернизирането на бизнес зоните ще допринесе за качествена промяна в профила на компаниите с инвеститорски интерес към Враца. За по-ефективната работа по тези проекти се предвижда създаване на Общинско предприятие за  управление на инвестициите. То ще има за цел да презентира подготвяните и вече реализирани обекти на потенциалните им ползватели – инвеститори и предприемачи.

Като най-спешна текуща задача в сферата на проектите и инвестициите се очертава създаването на маркетингов профил на Община Враца в рамките на 2016 г. и популяризирането му до края на мандата. Маркетинг концепцията ще бъде подплатена с електронен регистър/база данни с подходящи за инвестиционна дейност обекти и парцели. Целта е всеки, желаещ да развива бизнеса си във Враца, да има бърз достъп до най-необходимите за него ресурси.

6. Социални политики и услуги

Акцент на социалните политики в Община Враца ще бъде качеството на преките услуги и ангажирането на по-голям експертен ресурс за работа с хората. Целта е институциите да бъдат по-близо до гражданите, да събират информация, да работят по превенцията и да предлагат бързо най-адекватни решения за нуждите на хората. 

Основна цел е подобряване на благосъстоянието на хората в рискови групи и прилагане на мерки за тяхното възстановяване.  Важно е Общината да влезе в ролята на координатор между различните социални институции, които да предлагат единен продукт на своите потребители. Пенсионерите и техните клубове ще бъдат активно включвани в социално-културни проекти. 

Важно е да се постигне и значителна оптимизация в качеството и финансовите резултати на Общинските предприятия „Социални дейности” и „Обредни дейности”. 

Социалното предприемачество и интеграцията чрез образование и заетост ще бъдат насърчавани от администрацията. За целта се предвижда стартиране на работа по пилотен проект за социално предприятие още през 2016 г. 

7. Сигурност и обществен ред


Сигурността и общественият ред са една от най-важните теми за настоящия управленски мандат. Най-амбициозната цел в това направление е създаването на Общинска полиция, за което ще се търсят ресурси през втората или третата година от мандата. Липсата на сигурност и спокойствие в селата също е проблем от изключително значение, за който ще се търсят възможно най-ефективни решения, съвместно с полицията и частни охранителни фирми. Необходими са инвестиции в поддръжката на охранителните камери в града.

По време на управленския мандат се предвижда ресурс за контрол и превенция на престъпността, агресията и насилието сред младежите. Предвижда се и изграждане на звено за реакция при кризисни и бедствени ситуации и обучение на учениците за реакция в такива случаи.

8. Екология

Основните насоки в сферата на екологията са: опазване на водните ресурси и подобряване ефективното им използване, ефективно управление на различните типове отпадъци, подобряване качеството на атмосферния въздух и опазване на терени от Натура 2000, биоразнообразието и почвите. Устойчиво решение на проблема с бездомните кучета е сред основните приоритети на екипа.

Ще се инвестира в рекултивация на сметищата и оптимизиране дейността на „Сепарираща инсталация” към РДНО Враца за битови отпадъци чрез нов професионален мениджмънт и управление. Предстои оптимизация на системата за сметосъбиране в населените места и обвързването й с данъчните постъпления.

Една от най-предизвикателните задачи е създаването на обществена нетърпимост и контрол на замърсяванията на паркове, зелени площи и междублокови пространства.

9. Транспорт

Два са акцентите, свързани с транспорта във Враца през настоящия управленски мандат. На първо място - да се обнови градският транспорт, като за целта трябва да се обнови паркът с превозни средства. За целта ще се търси екологично и иновативно решение, което да бъде и финансово приемливо. Община Враца се нуждае от нов градски транспорт, а пазарът предлага все по-интелигентни и чисти решения за публични превози.

Вторият акцент е свързан с проблема с паркирането в града. Паралелно трябва да се предприемат работещи мерки за отстраняване на неправилно паркираните и затрудняващи движението в града автомобили. В същото време Общината трябва да предложи алтернативни паркинги. Общинското предприятие „Паркинги и гаражи” ще повиши ефективността си със закупуване на репатриращ автомобил („паяк”) и въвеждане на по-оптимална система за заплащане в „синя зона”.

10.  Здравеопазване

Община Враца ще бъде по-ангажирана в сферата на здравеопазването и ще подобрява качеството на предлаганите от общинските здравни заведения услуги. Ще бъде поставен акцент върху ефективността на средствата, които се разходват за тях от общинския бюджет. Ще се обновява материално-техническата им база и ще се инвестира в професионалното развитие на медицинския персонал. Ще се поддържат здравните кабинети в яслените групи, детските градини и училищата.

Друга основна роля на Общината е да провежда информационни кампании за социално-значимите заболявания и да инициира повече акции за промоция на здравето и здравословен начин на живот. Това следва да доведе до подобряване качеството на живот на населението, особено на младите хора, чрез повишаване на здравната култура.

Враца е единствената община в Северозападна България, която развива програмата за подпомагане на семейства с репродуктивни проблеми и финансиране на инвитро процедури. Въпреки това Враца може да бъде още по-активна във връзка с популяризирането на темата за репродуктивното здраве в целия регион.

11.  Работа с кметствата в Община Враца

Основните проблеми на населените места в Община Враца са свързани с инфраструктурата, сигурността и липсата на работни места. Относно инфраструктурата основен приоритет е подобряване на пътната настилка по четвъртокласните пътища и в самите села. Проблемите, свързани със сигурността, ще бъдат разрешени със създаването на Общинска полиция или наемането на охранителни фирми. Тъй като всяко населено място разполага с различни ресурси, ще се търси индивидуално решение по места.

Ниските нива на заетост са проблем както на град Враца, така и на околните села. Оптимално решение е да се разкриват повече работни места в града и да се подобряват транспортните връзки от отделните населени места до тях. На всеки инвеститорски интерес към селата администрацията ще реагира отговорно и задълбочено. Съществуват производства, които следва да бъдат развивани около селата и ще се търси привличането на такива инвеститори.

Други належащи за разрешаване проблеми са свързани със здравното обслужване в по-отдалечените села, редовния и удобен транспорт на работещи и учащи и липсата на социални проекти от външни организации. Младежите в тези населени места не са много на брой, но на тях следва да се отдели специално внимание и да бъдат ангажирани в разнообразни младежки инициативи - включително доброволчески и образователни.

12. Туризъм


Туризмът е приоритетен отрасъл на икономиката и Община Враца може да допринесе директно и индиректно за неговото развитие в региона. От една страна ще бъде осъвременена концепцията и визията на туристическия бранд „Враца”, съобразено с различните таргет аудитории. Ще се провеждат активности, насочени директно както към български туристи, така и към туристически агенции, опериращи у нас и в чужбина. Общината поема ангажимент да създаде атрактивни информационни материали за природните и историческите дадености на региона и да ги представи в рамките на национални и международни туристически изложения.

Другите две направления в туризма, по които администрацията може да се ангажира, са свързани с кандидатстване и реализиране на проекти за изграждане на атракциони и организиране на мащабни събития, които да привлекат нови групи туристи. Общинското предприятие „Спорт и туризъм” ще работи много по-активно и приоритетно в сферата на туризма.

Ще се насърчава събитийният туризъм, свързан с бизнес срещи, научни конференции, спортни състезания и културни събития в града.


13.  Култура и творчески индустрии

Най-важният приоритет в развитието на културните институции и организацията на събития в тази сфера е да бъде изграден капацитет те сами да генерират и привличат средства. Важно е да бъдат прилагани добри практики от сферата на арт мениджмънта и да бъдат прецизирани участията и ресурсите им. В рамките на мандата 2015-2019 г. всяка културна институция, която получава издръжка от бюджета на общината, трябва минимум да удвои собствените си приходи.

Друга основна цел е културните институции в града да развият международните си контакти и участия. С подкрепа на общинската администрация да се включат в повече международни мрежи, да се сдобият с покани за повече международни изяви и да бъдат домакини на международни културни прояви във Враца. Насоките за действие са свързани с популяризиране на българската идентичност, култура и творчески потенциал в чужбина и представяне пред врачани изкуство на възможно най-високо ниво.

Като водещ приоритет се очертава и развитието на творческите таланти във Враца. Предвижда се всяка година общинският бюджет да отделя повече средства за насърчаване на даровити деца, както и създаване на добри взаимоотношения между Общината и организации, които насърчават младите таланти.

Дългосрочна цел пред Община Враца е да се превърне в средище и център на творческите индустрии в региона (художествени, сценични, аудио-визуални, дизайн, софтуерни, дигитални, рекламни и т.н.). Културните и творчески индустрии са катализатор за развитие на нови технологии и иновации в културния и индустриален сектор, имат пряко отношение към образованието и модерните регионални и градски политики. 

Ще продължат да се развиват и досегашните събития от културния афиш на Враца. Някои от тях ще получат  по-голяма подкрепа, други ще трябва да се оптимизират, а такива като Врачанския панаир – изцяло ще трябва да бъдат преосмислени и да получат нова визия и философия.

14.  Младежки дейности

В сферата на младежките политики и дейности се предвиждат три основни акцента. На първо място младежката работа да бъде в синхрон и координация с всички останали сфери от социално-икономическия живот на града. Младежките политики не бива да са самоцелни, а да подпомагат развитието на младите хора в различни сфери – образование, спорт, кариерно ориентиране, предприемачество, личностно развитие и социализиране. 

Вторият основен акцент в младежката работа е фокусът към развиване на качества и умения на младите хора, с които да бъдат по-ценни и полезни на икономиката. Общината ще подпомага реализирането на идеи, събития и инициативи на младежи и техни организации.

Третият важен аспект на младежката политика е международното сътрудничество и обмен. Общуването с младежи и организации от други страни обогатява младите хора и им помага да развият реална представа за живота и света. В тази връзка Общината ще насърчава домакинството и участието в международни обмени за младежи от град Враца.

Все по-популярна е тенденцията младежките дейности да се използват за комуникационен канал по теми, свързани със създаването на семейство и демографската криза.

15.  Спорт

Социалната функция на спорта е най-важна и приоритетна за Община Враца. Развитието на детските школи, ангажирането на спортните клубове за по-активна работа с детските градини и училищата и не на последно място – провеждането на целогодишен спортен календар за учениците в града са цели, по които Общината ще работи през целия управленски мандат.

За високо спортно майсторство и представяне на високо ниво клубовете трябва да усвояват средства от рекламодатели, спонсори и други донорски организации. За целта администрацията ще им оказва съдействие с провеждане на обучения и семинари по темите, свързани с финансиране и маркетинг в спорта. Общината ще съдейства на клубовете в партньорството им с бизнеса.


Подобряване състоянието на спортната инфраструктура е фундаментално за развитието на спорта в града. Предвиждат се инвестиции в стадион „Христо Ботев”, реконструкция на спортни съоръжения – басейн, атлетическа писта и зали за волейбол и борба, построяване на футболни игрища с изкуствена настилка. Най-мащабните проекти в сферата на спорта са проектирането и построяване на многофункционална спортна зала, каквато все още няма в града и създаване на предпоставки за завръщане на ПОФК „Ботев Враца” в професионалния футбол.

